La disposició addicional quarta de la Llei 17/2007, de 21 de desembre, de mesures fiscals i financeres, preveu que la Generalitat es pot comprometre a indemnitzar per la destrucció, la pèrdua, la sostracció o el dany d'obres d'interès artístic, històric, paleontològic, arqueològic, etnogràfic, científic o tècnic rellevant i habilita perquè, per mitjà de decret i a proposta conjunta del Departament d'Economia i Finances i del de Cultura i Mitjans de Comunicació, es reguli l'objecte, les condicions, el procediment i els requisits per a l'atorgament del seu compromís i la manera de fer-lo efectiu.
La disposició esmentada va ser modificada per la disposició addicional tercera de la Llei 16/2008, del 23 de desembre, de mesures fiscals i financeres, per ampliar el seu àmbit d'aplicació al Consorci del Museu d'Art Contemporani de Barcelona.
Aquest reglament es fonamenta en els títols competencials previstos a l'article 211 de l'Estatut d'autonomia, que atorga a la Generalitat competències exclusives per ordenar-ne i regular-ne les finances, i a l'article 127.1.c) de l'Estatut, que atribueix a la Generalitat la competència exclusiva sobre arxius, biblioteques, museus i altres centres de dipòsit cultural que no siguin de titularitat estatal.
La garantia de la Generalitat és un sistema de cobertura pública pel qual la seva Administració assumeix el compromís d'indemnitzar en el cas de béns d'interès cultural rellevant que se cedeixin, temporalment o definitivament, per a la seva exposició pública en museus, biblioteques o arxius de titularitat de la Generalitat o amb participació majoritària d'aquesta, davant la possible destrucció, pèrdua, sostracció o dany que puguin sofrir en el període comprès entre la cessió de l'obra i el moment de la devolució en el lloc designat per la persona cedent i incloent-hi, per tant, el transport, l'estada i l'exposició.
La Generalitat cobreix la persona cedent de les obres a exposar a partir de la franquícia que estableix aquest Decret i fins al valor convingut dels béns objecte de la garantia.
D'acord amb el dictamen de la Comissió Jurídica Assessora, a proposta del conseller d'Economia i Finances i del conseller de Cultura i Mitjans de Comunicació, i d'acord amb el Govern,
1.1 La finalitat d'aquest Decret és regular l'objecte, les condicions, el procediment i els requisits per atorgar la garantia de la Generalitat i la manera de fer-la efectiva, de conformitat amb la disposició addicional quarta de la Llei 17/2007, de 21 de desembre, de mesures fiscals i financeres.
1.2 La garantia de la Generalitat és el compromís a indemnitzar per la destrucció, la pèrdua, la sostracció o el dany que es produeixi en obres d'interès artístic, històric, paleontològic, arqueològic, etnogràfic, científic o tècnic rellevant, que se cedeixin, temporalment o definitivament, a museus, biblioteques o arxius de titularitat de la Generalitat, o amb participació majoritària d'aquesta, per a la seva exposició pública.
2.1 Per al funcionament de la garantia, s'estableix un sistema combinat d'assegurances: d'una banda, la garantia de la Generalitat, i de l'altra, una assegurança privada que cobreix la franquícia de la primera.
2.2 L'entitat cessionària ha de contractar, amb una entitat asseguradora privada, una pòlissa d'assegurances per a la cobertura de la franquícia de la garantia de la Generalitat, que és del 10% del valor convingut de l'obra o conjunt d'obres a exposar.
En tot cas, l'import mínim de la franquícia ha de ser de 10.000 euros i l'import màxim de 250.000 euros, i la resta de l'import fins a arribar al valor convingut de l'obra o conjunt d'obres a exposar s'assegura a càrrec de la garantia de la Generalitat.
2.3 L'Administració de la Generalitat assumeix, amb càrrec als seus pressupostos, la indemnització que excedeixi de l'import de la franquícia fins al valor convingut de l'obra, com a garantia de la Generalitat.
3.1 L'entitat cessionària de les obres pot sol·licitar la garantia de la Generalitat davant la Direcció General del Patrimoni Cultural.
3.2 A la sol·licitud hi han de constar les dades següents:
a) Dades de l'entitat cessionària.
b) Títol, durada i lloc de l'exposició.
c) Descripció de les obres, que en justifiqui l'interès artístic, històric, paleontològic, arqueològic, etnogràfic, científic o tècnic.
d) Valor de cadascuna de les obres declarat per la persona cedent i acceptat per la direcció de l'entitat cessionària.
En cas que intervinguin persones taxadores o pèrites, s'hi ha d'adjuntar una còpia de la seva valoració.
e) Procediments previstos per realitzar els informes sobre l'estat de conservació de les obres abans del lliurament a l'entitat cessionària i en el moment de la devolució a la persona cedent.
f) Mesures de conservació i seguretat en l'embalatge, transport i durant l'exhibició de les obres, amb menció expressa del valor màxim de les obres que es traslladin en un sol transport.
g) Assegurances contractades, o que es prevegi contractar, per atendre les quantitats no cobertes per la garantia de la Generalitat d'acord amb l'article 2, així com altres garanties anàlogues a la de la Generalitat atorgades, si s'escau, per altres administracions públiques.
3.3 L'entitat cessionària ha d'aportar, juntament amb la sol·licitud, la documentació següent:
a) Declaració responsable de la persona representant de l'entitat que sol·licita la garantia, en què es compromet que en la contractació del servei de transport de les obres s'exigiran les mesures que estableix la Direcció General del Patrimoni Cultural per al trasllat d'obres de valor cultural rellevant.
b) Escrit en què consti la conformitat de la persona cedent de l'obra sobre els aspectes que conté la sol·licitud, així com la seva submissió expressa al que disposa aquest Decret i a la resta de normes reguladores de la garantia de la Generalitat per a obres d'interès cultural.
3,4 Amb una antelació mínima de 15 dies a l'inici de la cobertura, l'entitat cessionària ha de comunicar a la Direcció General del Patrimoni Cultural les dades de l'empresa transportista.
4.1 La Direcció General del Patrimoni Cultural ha d'informar de les sol·licituds de la garantia de la Generalitat en relació amb el valor cultural de l'exposició i amb la valoració de les obres a exposar.
4.2 La Junta de Qualificació, Valoració i Exportació de Béns del Patrimoni Cultural de Catalunya ha d'assessorar sobre les qüestions que en aquesta matèria li siguin consultades per la Direcció General del Patrimoni Cultural i, en qualsevol cas, sobre la taxació dels béns.
4.3 En cas de discrepància sobre el valor de les obres declarat per la Junta i el valor fixat en la sol·licitud, la Direcció General del Patrimoni Cultural ho ha de traslladar a l'entitat cessionària, als efectes que aquesta i la persona cedent manifestin per escrit la conformitat amb el valor declarat per la Junta.
És indispensable aquesta conformitat per a l'atorgament de la garantia de la Generalitat.
4.4 La Direcció General del Patrimoni Cultural ha de traslladar a la Direcció General de Patrimoni, com a òrgan competent en matèria d'assegurances, l'expedient de la sol·licitud de garantia.
Aquest òrgan verifica l'adequació de les cobertures d'assegurances de les franquícies en relació amb els capitals en risc assumits per la garantia de la Generalitat i fa constar el seu vistiplau per diligència a l'expedient en el termini de 10 dies des de la seva recepció.
En cas que la Direcció General de Patrimoni consideri inadequada la cobertura, ha d'emetre un informe que n'expliqui les deficiències, en el mateix termini esmentat, i ha de retornar l'expedient a la Direcció General del Patrimoni Cultural perquè, si escau, efectuï les modificacions corresponents per tal de sotmetre'l a una nova valoració.
Transcorregut el termini esmentat sense cap pronunciament, la Direcció General del Patrimoni Cultural pot continuar la tramitació de l'expedient.
4.5 Finalitzada la tramitació de l'expedient i abans de la proposta de resolució de la Direcció General del Patrimoni Cultural, s'ha de donar audiència a les persones interessades.
Es pot prescindir d'aquest tràmit quan només figurin en l'expedient i es tinguin en compte en la resolució els fets, les al·legacions i les proves adduïdes per la persona interessada.
4.6 Correspon al departament competent en matèria de cultura resoldre sobre les sol·licituds de garantia de la Generalitat.
El termini màxim per resoldre sobre la resolució i notificar-la és de tres mesos.
4.7 La resolució d'atorgament de la garantia ha d'expressar el compromís de la Generalitat d'indemnitzar per la destrucció, pèrdua, sostracció o dany de les obres esmentades en la sol·licitud, d'acord amb els valors convinguts i les condicions que fixa aquest Decret i les normes que el puguin desplegar.
La resolució ha d'especificar l'obra o les obres a què es refereix, el valor convingut, els requisits de seguretat i la protecció exigida, així com les obligacions que les persones interessades han de complir.
Obligacions de l'entitat cessionària
5.1 L'atorgament de la garantia de la Generalitat obliga a l'entitat cessionària a l'observança de tot allò que s'estableixi en la resolució de concessió.
5.2 En cas de destrucció, pèrdua, sostracció o dany d'una obra, l'entitat cessionària ha de:
a) Comunicar, de manera immediata, a la Direcció General del Patrimoni Cultural aquest fet, amb informació detallada sobre les seves circumstàncies i conseqüències.
b) Adoptar les mesures necessàries per minorar-ne els efectes tant com sigui possible.
La garantia de la Generalitat no cobreix la destrucció, pèrdua, sostracció o dany de les obres degudes a:
a) Vici propi o qualitat intrínseca del bé objecte de la garantia.
c) L'acció u omissió deliberada de la persona cedent de l'obra, del seu personal o dels seus agents.
d) Incautació, retenció, embargament de l'obra o mesura similar instada per un tercer i acordada per l'òrgan competent.
7.1 La garantia de la Generalitat assumeix el compromís d'indemnitzar davant la possible destrucció, pèrdua, sostracció o dany de béns que puguin sofrir en el període comprès des de la recollida de l'obra en el lloc d'origen fins a la devolució en el lloc designat per la persona cedent, incloent-hi el transport, l'estada i l'exposició.
7.2 La quantia de les indemnitzacions resultants, si s'escau, del compromís atorgat per la Generalitat es determina conforme a les regles següents:
Per pèrdua, sostracció o destrucció total de l'obra, el departament competent en matèria de cultura ha d'abonar al o la cedent d'aquesta una quantitat igual al valor convingut de l'obra i establert en la resolució d'atorgament de la garantia una vegada descomptat l'import de la franquícia.
Per dany de l'obra, la indemnització ha d'incloure:
a) el cost de la restauració de l'obra establert de mutu acord entre la persona cedent i el departament competent en matèria de cultura o, en cas de no arribar al dit acord, el determinat per una persona pèrita acceptada per ambdues parts, i
b) una quantitat igual a la depreciació en el valor de mercat de l'obra, després de la restauració, i s'ha d'establir aquesta quantitat de mutu acord entre la persona cedent i el departament competent en matèria de cultura o, en cas de no arribar al dit acord, el determinat per una persona pèrita acceptada per ambdues parts.
El límit màxim de la quantia de la indemnització és el valor convingut de l'obra establert a la resolució d'atorgament de la garantia, una vegada descomptat l'import de la franquícia.
7.3 En qualsevol cas, en cas de sinistre, la quantia total indemnitzada per part de l'entitat asseguradora de la franquícia i per part de la garantia de la Generalitat no pot excedir el valor convingut de l'obra que consta a la resolució d'atorgament.
Els serveis de les persones pèrites designades de mutu acord han de ser costejats, a parts iguals, pel departament competent en matèria de cultura i per la persona cedent de l'obra o, si s'acorda, l'entitat cessionària de l'obra.
L'Administració de la Generalitat, una vegada abonada la indemnització, pot:
a) Repetir contra l'entitat cessionària per la quantitat pagada, quan la destrucció, pèrdua, sostracció o dany de l'obra s'hagi produït per incompliment del que estableix la resolució d'atorgament de la garantia, per negligència greu o per dol d'aquesta entitat.
b) Exercir els drets i les accions que per raó del sinistre corresponguessin a l'entitat cessionària i a la persona cedent de l'obra davant de qualsevol persona diferent d'aquestes que en sigui responsable, i fins al límit de la indemnització a càrrec de la garantia de la Generalitat.
L'Administració de la Generalitat té dret a la subrogació contra empaquetadores, transportistes o qualsevol altra persona o entitat relacionada amb la manipulació, transport i instal·lació de les obres quan la destrucció, pèrdua, sostracció o dany d'aquestes hagi estat causat per negligència o dol.
En cas de recuperació de l'obra perduda o sostreta, la persona cedent pot conservar el seu dret sobre aquesta, amb la devolució prèvia a l'Administració de la Generalitat de la indemnització percebuda i actualitzada conforme a l'índex de preus al consum a Catalunya publicat per l'Institut d'Estadística de Catalunya.
Museu d'Art Contemporani de Barcelona
Als efectes de l'article 1, el Consorci Museu d'Art Contemporani de Barcelona s'entén inclòs en els supòsits esmentats a l'apartat 2.
Límit econòmic anual de la garantia.1 El límit de l'import total acumulat simultàniament dels compromisos atorgats per la Generalitat és el que estableix la llei anual de pressupostos de la Generalitat de Catalunya..2 El límit de l'import que la Generalitat pot atorgar per a l'exercici pressupostari de l'any 2009 és d'1.164.000.000 euros.
Es faculta les persones titulars dels departaments competents en matèria de cultura i d'economia perquè, mitjançant una Ordre conjunta, actualitzin els imports mínim i màxim de la franquícia de la garantia establerts a l'article 2.
Les persones titulars del departaments competents en matèria de cultura i d'economia han de dictar les disposicions necessàries per al desplegament d'aquest Decret en l'àmbit de les seves respectives competències.
Referències a les direccions generals.1 Les referències a la Direcció General del Patrimoni Cultural s'han d'entendre fetes a la direcció general competent en matèria de patrimoni cultural..2 Les referències a la Direcció General del Patrimoni s'han d'entendre fetes a la direcció general competent en matèria de patrimoni de la Generalitat.